_:nd9c609fe0bd44eb592070e2a5939bc79xb0
<http://schema.org/articleBody>
"Minsk 11. augusta (TASR) - Niekoľko ruských novinárov, ktorí sa spravodajsky venovali povolebným protestným akciám v bieloruskej metropole Minsk, už niekoľko hodín nepodalo o sebe žiadne správy. Informoval o tom spravodajský portál Meduza.io.\r\n\r\nNajmenej 20 hodín sa nedá spojiť so spravodajcom ruského portálu Znak.com. Od pondelka večera nie sú správy ani o fotografke agentúry RIA Novosti. \r\n\r\nVyše 40 hodín sa nedá spojiť ani s bieloruským novinárom na voľnej nohe Stanislavom Ivaškevičom, ktorý svojho času písal súbor článkov o ženách v živote úradujúceho prezidenta Alexandra Lukašenka. Článok bol publikovaný pred niekoľkými dňami. \r\n\r\nRedakcii Meduza.io sa od noci na 10. augusta tiež nedarí nadviazať kontakt so svojím spravodajcom v Minsku. \r\n\r\nPodľa bieloruských médií v noci na 10. augusta, keď sa po skončení hlasovania v prezidentských voľbách v Minsku i ďalších bieloruských mestách začali protestné zhromaždenia, bieloruské bezpečnostné zložky zadržali najmenej 17 novinárov. \r\n\r\nČasť z nich už prepustili a niektorí medzičasom už aj odcestovali z Bieloruska, informoval portál Meduza.io.\r\n\r\nO prepustenie všetkých zadržaných novinárov v utorok popoludní požiadal bieloruské úrady aj ruský minister zahraničných vecí Sergej Lavrov.\r\n\r\nPočas protestov proti výsledkom prezidentských volieb, ktoré po nedeli pokračovali aj v pondelok večer, zadržali bieloruské bezpečnostné zložky večer viac než 2000 ľudí, uviedol bieloruský minister vnútra v utorkovom vyhlásení. \r\n\r\nNajpočetnejšie boli zhromaždenia v Minsku, Breste, Mahiľove a Navapolacku, pričom v bieloruskej metropole a Navapolacku \"musela polícia použiť svoje špeciálne prostriedky\", aby demonštrantov spacifikovala, uviedla hovorkyňa ministerstva vnútra Oľga Čemodanovová.\r\n\r\nPodľa nej bolo pri výkone svojej služby zranených 21 príslušníkov polície.\r\n\r\nInformácie o obetiach na životoch hovorkyňa neposkytla. Ministerstvo vnútra však predtým uviedlo, že počas protestov zomrela jedna osoba, ktorej údajne v rukách explodovala výbušnina.\r\n\r\nPo prvom dni protestov ministerstvo vnútra informovalo o zadržaní 3000 demonštrantov v 33 mestách krajiny, dodal portál Meduza.io."
<https://www.teraz.sk/najnovsie/lavrov-ziada-prepustit-novinarov-zadr/486067-clanok.html>